Isadora Duncan

Isadora Duncan  foi una bailarina d'Estaos Xuníos. Figura mítica de la danza contemporánea, foi una de les grandes renovadores de la so disciplina, a la que-y dio una mayor naturalidá y llibertá d'espresión.

 Biografía 
Los padres divorciáronse los pocos meses de nacer Isadora. A ello siguieron una riestra acontecimientos que terminaron col encarcelamientu de so pa, acusáu de fraude bancariu. Por ello foi la madre la encargada de la educación d'Isadora, na qu'había un llugar destacáu pa la música.

Na so adolescencia la familia treslladóse a Chicago, onde entamó a estudiar danza clásica. La familia perdió tolo que tenía nun fueu y marcha a vivir a Nueva York, onde Duncan ingresa na compañía del dramaturgu Augustin Daly. Al cumplir 21 años Isadora y la so familia treslládense a vivir a Londres, entrando a estudiar arte nel Muséu Británicu.

El so estilu de danza yera nuevu dafechu y rompía cola rixidez del ballet clásicu, apostando pola espontaneidá y la naturalidá, aportando los pegollos de la danza contemporánea europea. Queriendo poner nel llugar afayadizu la guapura y l'armonía del cuerpu, Isadora nun duldó en mostralu casi desnudu, disimuláu solo por dellos velos, y bailando descalza. Amás Isadora utilizaba música de conciertu, que nun principiu nun tuviera pensada pa ser bailada. Too ello tuvo una bona acoyida nuna Europa que vivía con intensidá les vanguardies del arte. Fundó compañíes de danza en dellos países europeos, y tuvo como alumnes a Martha Graham y a Mary Wigham.

Jules Grandjouan, dibuxante y revolucionariu conocíu polos sos dibuxos en L'assiette au berre, foi'l so amante, y fizo dellos dibuxos sobre la so danza.

Nos sos últimos años establecióse'n Niza u consiguió la reconocencia que nun llogró nel so país. La so muerte foi tráxica al ser estrangulada pola so propia bufanda enganchada na llanta de la rueda del so coche. El so cuerpu reposa nel cementeriu parisín de Père Lachaise.

 Referencies 

 Enllaces esternos 

Categoría:Baillarinos y baillarines de balé d'Estaos Xuníos
Categoría:Actores y actrices d'Estaos Xuníos
Categoría:Persones de San Francisco